CELEX: 32022D0081
Language: lv
Date: 2022-01-18 00:00:00
Title: Padomes Īstenošanas lēmums (ES) 2022/81 (2022. gada 18. janvāris), ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

20.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 13/49
               
            
         PADOMES ĪSTENOŠANAS LĒMUMS (ES) 2022/81
         (2022. gada 18. janvāris),
         ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Lēmumu 2006/42/EK (2) Latvijai tika atļauts līdz 2009. gada 31. decembrim piemērot īpašu pasākumu, ar ko atkāpjas no Direktīvas 77/388/EEK (3) 21. panta 1. punkta a) apakšpunkta, lai noteiktu, ka darījumos ar kokmateriālu piegādi vai saistītu pakalpojumu sniegšanu atbildīgais par pievienotās vērtības nodokļa (PVN) maksāšanu ir saņēmējs. Ar Padomes Lēmumu 2009/1008/ES (4), atkāpjoties no Direktīvas 2006/112/EK 193. panta, Latvijai līdz 2012. gada 31. decembrim tika atļauts turpināt noteikt, ka darījumos ar kokmateriāliem vai saistītiem pakalpojumiem atbildīgais par PVN maksāšanu ir saņēmējs (“īpašais pasākums”). Pēc secīgiem pagarinājumiem minētajai atļaujai jāzaudē spēks 2021. gada 31. decembrī (5).
                  
               
                     (2)
                  
                  
                     Vēstulē, kas Komisijā reģistrēta 2021. gada 4. aprīlī, Latvija pieprasīja atļauju turpināt piemērot īpašo pasākumu. Kopā ar šo vēstuli Latvija iesniedza ziņojumu par minētā īpašā pasākuma piemērošanu.
                  
               
                     (3)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija par Latvijas pieprasījumu informēja pārējās dalībvalstis 2021. gada 9. augusta vēstulē un Spāniju 2021. gada 10. augusta vēstulē. Komisija 2021. gada 10. augusta vēstulē paziņoja Latvijai, ka tās rīcībā ir visa informācija, kas nepieciešama pieprasījuma izvērtēšanai.
                  
               
                     (4)
                  
                  
                     Saskaņā ar Latvijas sniegto informāciju kokmateriālu tirgus, kas ir viena no svarīgākajām Latvijas tautsaimniecības nozarēm, ir īpaši pakļauts krāpšanai PVN jomā, jo tajā pārsvarā ir liels skaits mazu vietējo uzņēmēju un atsevišķi piegādātāji. Tirgus raksturs un iesaistīto uzņēmumu rīcība ir izraisījuši krāpšanu PVN jomā, ko Latvijas nodokļu iestādēm ir bijis grūti kontrolēt. Lai apkarotu minēto pārkāpumu, Latvijas nodokļu iestādes PVN nomaksai darījumos ar kokmateriāliem ir ieviesušas apgrieztās PVN maksāšanas sistēmu, kas saskaņā ar Latvijas iesniegto ziņojumu ir izrādījusies ļoti efektīva un ievērojami samazinājusi krāpšanu šajā tirgū.
                  
               
                     (5)
                  
                  
                     Parasti īpašos atkāpes pasākumus piešķir uz noteiktu laiku, lai varētu izvērtēt, vai īpašais pasākums ir lietderīgs un efektīvs. Īpašie atkāpes pasākumi dod dalībvalstīm laiku valsts līmenī ieviest citus vispārpieņemtus pasākumus, lai uzraudzītu materiālu apriti, PVN nomaksu un nodokļu maksātāju saistību izpildi, un šiem vispārpieņemtiem pasākumiem būtu jārisina attiecīgā problēma līdz īpašā pasākuma termiņa beigām, tādējādi novēršot nepieciešamību pagarināt īpašo pasākumu. Atkāpe, kas ļauj izmantot apgrieztās maksāšanas sistēmu, tiek piešķirta tikai izņēmuma kārtā kā galējs līdzeklis krāpniecības apkarošanai konkrētās jomās. Tāpēc līdz šajā īstenošanas lēmumā paredzētā īpašā pasākuma termiņa beigām Latvijai būtu jāievieš citi vispārpieņemti pasākumi, lai apkarotu un novērstu krāpšanu ar PVN kokmateriālu tirgū, lai nebūtu nepieciešama turpmāka īpašā pasākuma pagarināšana.
                  
               
                     (6)
                  
                  
                     Tāpēc Latvijai būtu jāatļauj piemērot īpašo pasākumu tikai līdz 2024. gada 31. decembrim.
                  
               
                     (7)
                  
                  
                     Lai izvairītos no traucējošas ietekmes, būtu jāatļauj Latvijai piemērot īpašo pasākumu bez pārtraukuma. Tādēļ pieprasītā atļauja būtu jāpiešķir ar spēkā esamību no 2022. gada 1. janvāra, lai bez aizķeršanās turpinātu iepriekšējo regulējumu, kas paredzēts Padomes Īstenošanas lēmumā 2009/1008/ES.
                  
               
                     (8)
                  
                  
                     Īpašajam pasākumam nebūs negatīvas ietekmes uz Savienības pašu resursiem, ko veido PVN.
                  
               
                     (9)
                  
                  
                     Tādēļ būtu attiecīgi jāgroza Īstenošanas lēmums 2009/1008/ES,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma 2009/1008/ES 2. pantu aizstāj ar šādu:
            
               
                  “2. pants
                  Šo lēmumu piemēro līdz 2024. gada 31. decembrim.”
               
            
         
         
            2. pants
            Šis lēmums stājas spēkā tā paziņošanas dienā.
         
         
            3. pants
            Šis lēmums ir adresēts Latvijas Republikai.
         
         
            Briselē, 2022. gada 18. janvārī
            
               
                  Padomes vārdā –
               
               
                  priekšsēdētājs
               
               B. LE MAIRE
            
         
         
            (1)  OV L 347, 11.12.2006., 1. lpp.
         
         
            (2)  Padomes Lēmums 2006/42/EK (2006. gada 24. janvāris), ar ko Latvijai atļauj pagarināt pasākuma piemērošanu, atkāpjoties no 21. panta Padomes Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem (OV L 25, 28.1.2006., 31. lpp.).
         
            (3)  Padomes Sestā direktīva 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem – Kopēja pievienotās vērtības nodokļu sistēma: vienota aprēķinu bāze (OV L 145, 13.6.1977., 1. lpp.).
         
            (4)  Padomes Īstenošanas lēmums 2009/1008/ES (2009. gada 7. decembris), ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 347, 24.12.2009., 30. lpp.).
         
            (5)  Padomes Īstenošanas lēmums (ES) 2018/2006 (2018. gada 11. decembris), ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 322, 18.12.2018., 20. lpp.).